Polisiebeampte, bedrieër in hof vir afpersingAO Kleinkie Raquel en Xavier Lunchen Bosman in die hof (Foto: NVG) ŉ Polisiebeampte van die nasionale intelligensie-eenheid en ŉ man wat hom glo as ŉ polisiebeampte voorgedoen het, het in die hof verskyn op aanklagte van afpersing. AO Kleinkie Raquel (42) en Xavier Lunchen Bosman (34) is borgtog in die Pretoria-Noord-landdroshof geweier. Hulle staan tereg op twee aanklagte van afpersing. Volgens Lumka Mahanjana, woordvoerder van die Nasionale Vervolgingsgesag (NVG), word die twee daarvan beskuldig dat hulle op 11 April 2022 met die klaer byeengekom en hulself as polisie voorgestel het. “Hulle het hom tydens die ontmoeting afgepers om hulle R10 000 te gee sodat hulle nie ŉ saak wat voorheen teen hom teruggetrek is, heropen nie.” Die klaer het op 3 Mei ŉ saak by die polisie se teenkorrupsie-eenheid aangemeld nadat hy besef het dat Raquel hom glo weer probeer afpers. Raquel en Bosman is op afsonderlike datums in hegtenis geneem nadat die polisie se teenkorrupsie-eenheid lokvalle vir hulle gestel het. Hulle het in die hof skuld ontken op die aanklagte teen hulle. Landdros Ashwin Ramnarain het saamgestem dat die staat ŉ sterk saak teen die beskuldigdes het. Hy het ook saamgestem dat die twee inderdaad ŉ vlugrisiko is en verhoor kan ontduik aangesien hulle tydens die lokvalle van die toneel probeer vlug het. Boonop sou Raquel waarskynlik met die ondersoeke kan inmeng en getuies intimideer weens haar posisie as misdaadintelligensielid.